Hierdie artikel handel oor die taal. Vir die etniese groep, sien Cree (volk). Cree (ᓀᐦᐃᔭᐍᐏᐣ, Nēhiyawēwin) is verreweg die belangrikste inheemse taal in Kanada met 96 260 sprekers volgens die 2016-sensus. Cree word deur die Cree-Indiane gepraat en behoort tot die Algiese tale. Dit is ook die tweede mees gebruikte inheemse taal van die Amerikas noord van Meksiko net ná Navajo in die Verenigde State. Daarbenewens het Cree die grootste verspreidingsgebied van al die inheemse tale van die Amerikas, aangesien dit tussen die Rotsgebergte in die weste en die Atlantiese Oseaan in die ooste gebesig word. Cree is 'n dialekkontinuum van Algonkin-tale wat dwarsdeur Kanada gebesig word, tussen die Noordwestelike gebiede, Alberta en Newfoundland en Labrador. As dit as een taal beskou word, is Cree die inheemse taal met die meeste moedertaalsprekers in Kanada. Die enigste gebied waar Cree amptelike status geniet is die Noordwestelike gebiede, saam met agt ander inheemse tale. Daar word Cree veral rondom Fort Smith en Hay River gebesig.